Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat naudanlihan vienti Etelä-Afrikkaan (AKT-EU/2091/97/lopull.)



Virallinen lehti nro C 308 , 09/10/1997 s. 0049 - 0049



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat naudanlihan vienti Etelä-Afrikkaan (AKT-EU/2091/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, A. korostaa, että maaseudun kehitys ja köyhyyden torjunta ovat merkittäviä tekijöitä Euroopan unionin eteläistä Afrikkaa koskevassa kehityspolitiikassa; B. ottaa huomioon, että karjankasvatus on perusarvo eteläisen Afrikan maaseututaloudessa; C. on erittäin huolestunut Etelä-Afrikan karjankasvattajien tulotason jyrkästä laskusta, johon on vaikuttanut Euroopan unionista Etelä-Afrikan markkinoille tulevan tuetun naudanlihan viennin voimakas kasvu, D. on huolestunut naudanlihalla käytävän kaupan äkillisestä taantumisesta Pohjois-Namibiassa, jota on edistetty Euroopan unionin kehityspolitiikalla, E. korostaa, että Etelä-Afrikka ja Leshoto luokitellaan kuuluviksi alueeseen, joka saa korkeimpia vientitukia (1), F. palauttaa mieliin tulliliiton ja siitä seuraavan tavaroiden vapaan liikkuvuuden Etelä-Afrikan, Namibian, Botswanan, Leshoton ja Swasimaan (SACU) välillä ja viittaa Euroopan unionin harjoittamaan namibialaisen ja botswanalaisen naudanlihan tuontiin, G. palauttaa mieliin Etelä-Afrikan ja Namibian pyynnöt Euroopan unionista Etelä-Afrikan markkinoille tulevan naudanlihan vientitukien poistamisesta, H. on vakuuttunut, että vakauttaakseen omien elintarvikkeidensa hankinnan ja taatakseen elintarvikkeiden turvallisuuden maailman jokaisen valtion on saatava ottaa käyttöön tehokas ulkoinen suojelu tuontielintarvikkeille; 1. Pyytää komissiota ja neuvostoa poistamaan vientituet Etelä-Afrikkaan ja Leshotoon vietävältä naudanlihalta ottaen huomioon, että harjoitettavan viennin kohdealue on SACU eikä jokin tämän elimen jäsenvaltioista; 2. Pyytää komissiota ja neuvostoa perustamaan viipymättä yhteisen pysyvän foorumin, joka kokoaa yhteen kaikki toimijat ja johon myös Euroopan parlamentti osallistuu, tiiviiden neuvotteluiden turvaamiseksi toimielinten välillä ja kaiken epäjohdonmukaisuuden välttämiseksi Euroopan unionin kehityspolitiikan ja yhteisen maatalouspolitiikan välillä; 3. Pyytää komissiota ja neuvostoa olemaan langettamatta nykyisessä Euroopan unionia koettelevassa naudanlihamarkkinoiden kriisissä tästä aiheutuvia kustannuksia ja riskejä kolmansien osapuolten maksettaviksi ja harjoittamaan hyvin tiukkaa valvontaa kolmansiin maihin vietävän naudanlihan alkuperän osalta, jotta BSE:n leviäminen kolmansiin maihin voitaisiin pysäyttää ja suojella näiden maiden kuluttajia; 4. Pyytää komissiota ja neuvostoa seuraavien Maailman kauppajärjestön neuvottelujen ja seuraavan yhteisen maatalouspolitiikan tarkistamisen yhteydessä poistamaan kokonaan vientituet ja käyttämään näin saatua liikkumavaraa vähimmäiskynnyshintojen sekä sosiaalisten ja taloudellisten kriteerien määrittämiseen elintarviketuotteiden kaupassa; 5. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle ja SACU-valtioille.(1) EYVL L 282, 1.11.1996, s. 4